ประกาศคณะกรรมการกำกับหลักทรัพย์และตลาดหลักทรัพย์ ที่ กค. 16/2563 เรื่อง การกำหนดลักษณะของกิจการในกลุ่มของผู้เสนอขายโทเคนดิจิทัล
ประกาศคณะกรรมการกำกับหลักทรัพย์และตลาดหลักทรัพย์
ที่ กค. ๑๖/๒๕๖๓
เรื่อง การกำหนดลักษณะของกิจการในกลุ่ม
ของผู้เสนอขายโทเคนดิจิทัล[๑]
 

อาศัยอำนาจตามความในมาตรา
๑๐ (๑) และมาตรา ๔๔ วรรคสอง แห่งพระราชกำหนดการประกอบธุรกิจสินทรัพย์ดิจิทัล พ.ศ. ๒๕๖๑
คณะกรรมการ ก.ล.ต. ออกประกาศไว้ ดังต่อไปนี้

ข้อ
๑ ให้บริษัทใหญ่ บริษัทย่อย หรือบริษัทร่วมของผู้เสนอขายโทเคนดิจิทัลดังต่อไปนี้เป็นกิจการในกลุ่มของผู้เสนอขายโทเคนดิจิทัลตามมาตรา
๔๔ วรรคสอง ของหมวด ๖ การป้องกันการกระทำอันไม่เป็นธรรมเกี่ยวกับการซื้อขายสินทรัพย์ดิจิทัล
แห่งพระราชกำหนดการประกอบธุรกิจสินทรัพย์ดิจิทัล
พ.ศ. ๒๕๖๑ 
(๑) บริษัทใหญ่ ได้แก่ บริษัทที่มีลักษณะใดลักษณะหนึ่ง ดังนี้
(ก) บริษัทที่มีอำนาจควบคุมกิจการในผู้เสนอขายโทเคนดิจิทัล
(ข) บริษัทที่มีอำนาจควบคุมกิจการในบริษัทตาม (ก)
(ค) บริษัทที่มีอำนาจควบคุมกิจการในบริษัทตาม (ข) ต่อไปเป็นทอด
ๆ โดยเริ่มจากการมีอำนาจควบคุมกิจการในบริษัทตาม (ข)
(๒) บริษัทย่อย ได้แก่ บริษัทที่มีลักษณะใดลักษณะหนึ่ง ดังนี้
(ก) บริษัทที่ผู้เสนอขายโทเคนดิจิทัลมีอำนาจควบคุมกิจการ
(ข) บริษัทที่บริษัทตาม (ก) มีอำนาจควบคุมกิจการ
(ค) บริษัทที่อยู่ภายใต้อำนาจควบคุมกิจการของบริษัทตาม (ข) ต่อไปเป็นทอด
ๆ
โดยเริ่มจากการอยู่ภายใต้อำนาจควบคุมกิจการของบริษัทตาม (ข)
(๓) บริษัทร่วม ได้แก่ บริษัทที่ผู้เสนอขายโทเคนดิจิทัลหรือบริษัทย่อยตาม
(๒)
มีอำนาจในการมีส่วนร่วมตัดสินใจเกี่ยวกับนโยบายทางการเงินและการดำเนินงานของบริษัท
แต่ไม่ถึงระดับที่จะมีอำนาจควบคุมนโยบายดังกล่าว และไม่ถือเป็นบริษัทย่อยตาม (๒) หรือกิจการร่วมค้า
ในกรณีที่ผู้เสนอขายโทเคนดิจิทัลหรือบริษัทย่อยตามวรรคหนึ่ง
(๒) ถือหุ้นไม่ว่าโดยตรงหรือโดยอ้อมรวมกันตั้งแต่ร้อยละ ๒๐ แต่ไม่เกินร้อยละ ๕๐ ของจำนวนสิทธิออกเสียงทั้งหมดของบริษัท
ให้สันนิษฐานไว้ก่อนว่าผู้เสนอขายโทเคนดิจิทัลหรือบริษัทย่อยตามวรรคหนึ่ง (๒) มีอำนาจในการมีส่วนร่วมตัดสินใจตามวรรคหนึ่ง (๓) เว้นแต่จะพิสูจน์ให้เห็นเป็นอย่างอื่น
เพื่อประโยชน์ในการพิจารณาตามวรรคหนึ่ง
ให้คำว่า อำนาจควบคุมกิจการ หมายความว่า การมีความสัมพันธ์ในลักษณะใดลักษณะหนึ่ง
ดังนี้
(๑) การถือหุ้นที่มีสิทธิออกเสียงในบริษัทเกินกว่าร้อยละ ๕๐
ของจำนวนสิทธิออกเสียงทั้งหมดของบริษัทนั้น
(๒)
การมีอำนาจควบคุมคะแนนเสียงส่วนใหญ่ในที่ประชุมผู้ถือหุ้นของบริษัท ไม่ว่าโดยตรงหรือโดยอ้อม
หรือไม่ว่าเพราะเหตุอื่นใด
(๓) การมีอำนาจควบคุมการแต่งตั้งหรือถอดถอนกรรมการตั้งแต่กึ่งหนึ่งของกรรมการทั้งหมด ไม่ว่าโดยตรงหรือโดยอ้อม

ข้อ
๒ ประกาศนี้ให้ใช้บังคับตั้งแต่วันที่
๑ กรกฎาคม พ.ศ. ๒๕๖๓ เป็นต้นไป


ประกาศ ณ
วันที่ ๑๙ มิถุนายน พ.ศ. ๒๕๖๓
พิชิต อัคราทิตย์
ประธานกรรมการ
คณะกรรมการกำกับหลักทรัพย์และตลาดหลักทรัพย์



พิไลภรณ์/จัดทำ
๙ ธันวาคม ๒๕๖๓

สุภาทิพย์/ตรวจ
๒๑ ธันวาคม ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๑๕๔ ง/หน้า ๑๙/๑ กรกฎาคม ๒๕๖๓